Şeful Poliţiei Bihor a dat ordin: Șoferii băuţi sau drogaţi merg în arest
Şeful Poliţiei Bihor, chestorul Alin Haniş, a declarat că agenţii rutieri vor dispune reţinerea tuturor şoferilor găsiţi la volanul maşinilor, în trafic, cu alcoolemii mari sau sub influenţa substanţelor interzise.
"Va fi o regulă: șoferii băuţi şi drogaţi merg în arest! (n.r. - Centrul de reținere și arestare preventivă al IPJ Bihor)", a avertizat chestorul Alin Haniş, marţi, în timpul şedinţei Colegiului Prefectural, potrivit ebihoreanul.ro.
Conform datelor făcute publice de şeful Poliţiei Bihor, doar în 2023, 52 de persoane au fost reţinute timp de 24 ore, pentru acuzaţii similare, iar 703 şoferi prinşi băuţi la volan au rămas fără permise de conducere.
"Măsurile drastice și numeroasele acţiuni care se derulează sunt menite să menţină siguranţa participanţilor la trafic şi să diminueze numărul accidentelor rutiere. În ultima perioadă, acţiunile arată că şoferii sunt mult mai disciplinaţi. A scăzut numărul persoanelor găsite la volan sub influenţa băuturilor sau substanţelor interzise, chiar şi în weekend ori în perioada sărbătorilor", a mai afirmat chestorul Alin Haniş, arătând că rezultatele acţiunilor sunt vizibile.
De altfel, un bărbat din oraşul Ştei a fost reţinut marți pentru 24 ore după ce a fost prins băut şi cu permisul suspendat la volanul maşinii, în trafic.
Maşina condusă de bărbatul în vârstă de 68 ani a fost oprită de poliţiştii Biroului Rutier Beiuş marţi după-amiaza, la ora 15.40, pe strada Poet Andrei Mureșanu din localitatea Ștei. Pus să sufle în etilotest, aparatul a indicat o concentrație alcoolică de 0,71 mg/l alcool pur în aerul expirat. De asemenea, din verificările efectuate de polițiști, s-a constatat că bărbatul avea permisul de conducere suspendat. Ca urmare, el a fost condus la sediul Serviciului judeţean de Medicină Legală Bihor, unde i-au fost recoltate probe de sânge, iar în final a fost reţinut pentru 24 ore, pentru conducerea pe drumurile publice a unui vehicul de către o persoană care se afla sub influența alcoolului și căreia exercitarea dreptului de a conduce i-a fost suspendată.
Cercetările în caz vor fi continuate sub supravegherea unui procuror din cadrul Parchetului de pe lângă Judecătoria Beiuș.
Sursa: ebihoreanul.ro
Dată publicare:
27-03-2024 19:27